
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΔΕΥΤΕΡΟ 


Αρ. Φύλλου 1581 


29 Νοεμβρίου 2001 


ΑΠΟΦΑΣΕΙ Σ 

Αριθ. ΔΥ1 δ/οικ. 35340 

Καθορισμός τρόπου, διαδικασίας και λοιπών προϋποθέ¬ 
σεων για την ανάδειξη των μελών του Επιστημονικού 
Συμβουλίου των Πε.Σ.Υ. και τη συγκρότηση αυτού. 

Ο ΥΠΟΥΡΓΟΣ ΥΓΕΙΑΣ ΚΑΙ ΠΡΟΝΟΙΑΣ 

Έχοντας υπόψη τις διατάξεις: 

1. Του άρθρου 2 παρ. 6 του Ν. 2889/2001 (ΦΕΚ Α' 37) 
«Βελτίωση και εκσυγχρονισμός του Εθνικού Συστήματος 
Υγείας και άλλες διατάξεις». 

2. Του άρθρου 2 παρ. 2 του Ν. 2889/2001 (ΦΕΚ Α' 37) 
όπως αυτό αντικαταστάθηκε με τις διατάξεις του άρθρου 
13 παρ. 22του Ν. 2955/2001 (ΦΕΚ Α'256). 

3. Του άρθρου 27 του Ν. 2081/1992 (ΦΕΚΑ' 154) με το 
οποίο προστέθηκε άρθρο 29 Α στο Ν. 1558/1985, όπως 
τροποποιήθηκε με το άρθρο 1 παρ. 2α του Ν. 2469/1997 
(ΦΕΚΑ' 38) και το γεγονός ότι από την παρούσα απόφαση 
δεν προκαλείται πρόσθετη δαπάνη σε βάρος του κρατι¬ 
κού προϋπολογισμού, αποφασίζουμε: 

Καθορίζουμε τον τρόπο, την διαδικασία και τις λοιπές 
προϋποθέσεις για την ανάδειξη των μελών του Επιστημο¬ 
νικού Συμβουλίου των Πε.Σ.Υ., καθώς και τη συγκρότηση 
αυτού, ως ακολούθως: 

ΚΕΦΑΛΑΙΟ Α' 

Για την εκλογή κάθε μέλους των περιπτώσεων (α) έως 
και (ια) εκτός της περίπτωσης (ζ) της παρ. 6 του άρθρου 2 
του Ν. 2889/2001 τηρείται η ακόλουθη διαδικασία: 

Άρθρο 1 

Τρόπος Εκλογής 

1. Τα μέλη του Επιστημονικού Συμβουλίου των Περιφε¬ 
ρειακών Συστημάτων Υγείας (Πε.Σ.Υ.), τα οποία εκπρο¬ 
σωπούν τους υπαλλήλους που υπηρετούν στις αποκε¬ 
ντρωμένες μονάδες του Πε.Σ.Υ. και στα διασυνδεόμενα 
λειτουργικά με αυτό νοσοκομεία του ΕΣΥ εκλέγονται με 
άμεση, καθολική και μυστική ψηφοφορία που διεξάγεται 
στην έδρα του Πε.Σ.Υ., εντός του τελευταίου εξαμήνου 
πριν την λήξη της θητείας του προηγούμενου Επιστημο¬ 
νικού Συμβουλίου. Η ημερομηνία εκλογής ορίζεται με 
προκήρυξη που εκδίδει ο Πρόεδρος του οικείου Πε.Σ.Υ. 
και δεν μπορεί να οριστεί νωρίτερα από σαράντα (40) ημέ¬ 


ρες ούτε αργότερα από ενενήντα (90) ημέρες από την έκ¬ 
δοση της προκήρυξης. 

2. Η εκλογή διεξάγεται στην έδρα της Κεντρικής Υπηρε¬ 
σίας του Πε.Σ.Υ. 

3. Οι υπάλληλοι που υπηρετούν εκτός του Δήμου που 
βρίσκεται η έδρα του Πε.Σ.Υ., ψηφίζουν με αλληλογραφία 
κατά τη διαδικασία του άρθρου 13 της παρούσας απόφα¬ 
σης. Μπορούν όμως να ψηφίσουν αυτοπροσώπως, αν το 
επιθυμούν. 

Άρθρο 2 

Δικαίωμα του εκλέγειν και εκλέγεσθαι 

Α: Δικαίωμα να εκλέγονται έχουν: 

1. Για την περίπτωση (α): Όλοι οι ιατροί κλάδου ιατρών 
ΕΣΥ με βαθμό Διευθυντή που είναι Διευθυντές των τμη¬ 
μάτων του Παθολογικού τομέα των αποκεντρωμένων μο¬ 
νάδων του Πε.ΣΥ και των διασυνδεόμενων λειτουργικά με 
αυτό νοσοκομείων, καθώς και οι Πανεπιστημιακοί ιατροί 
με βαθμό Καθηγητή ή Αναπληρωτή Καθηγητή, που υπη¬ 
ρετούν ως διευθυντές σε κλινικές ή εργαστήρια ή μονά¬ 
δες εγκαταστημένες στον Παθολογικό τομέα των ανωτέ¬ 
ρω νοσοκομειακών μονάδων. 

2. Για την περίπτωση (β): Όλοι οι ιατροί κλάδου ιατρών 
ΕΣΥ με βαθμό Διευθυντή που είναι Διευθυντές των τμη¬ 
μάτων του Χειρουργικού τομέα των αποκεντρωμένων μο¬ 
νάδων του Πε.ΣΥ και των διασυνδεόμενων λειτουργικά με 
αυτό νοσοκομείων, καθώς και οι Πανεπιστημιακοί ιατροί 
με βαθμό Καθηγητή ή Αναπληρωτή Καθηγητή, που υπη¬ 
ρετούν ως διευθυντές σε κλινικές ή εργαστήρια ή μονά¬ 
δες εγκαταστημένες στο Χειρουργικό τομέα των ανωτέ- 
ρων νοσοκομειακών μονάδων. 

3. Για την περίπτωση (γ): Όλοι οι ιατροί κλάδου ιατρών 
ΕΣΥ με βαθμό Διευθυντή που είναι Διευθυντές σε τμήμα¬ 
τα του εργαστηριακού τομέα (εκτός των τμημάτων που 
αναφέρονται στη περίπτωση δ) των αποκεντρωμένων μο¬ 
νάδων του Πε.ΣΥ και των διασυνδεόμενων λειτουργικά με 
αυτό νοσοκομείων, καθώς και οι Πανεπιστημιακοί ιατροί 
με βαθμό Καθηγητή ή Αναπληρωτή Καθηγητή, που υπη¬ 
ρετούν ως διευθυντές σε εργαστήρια (εκτός των τμημά¬ 
των που αναφέρονται στη περίπτωση δ) εγκαταστημένα 
στον εργαστηριακό τομέα των ανωτέρων νοσοκομειακών 
μονάδων. 

4. Για την περίπτωση (δ): Όλοι οι ιατροί κλάδου ιατρών 
ΕΣΥ με βαθμό Διευθυντή που είναι Διευθυντές των τμη- 
























21728 


ΕΦΗΜΕΡΙΣΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


μάτων Απεικόνισης και Πυρηνικής Ιατρικής των αποκε¬ 
ντρωμένων μονάδων του Πε.ΣΥ και των διασυνδεόμενων 
λειτουργικά με αυτό νοσοκομείων, καθώς και οι Πανεπι¬ 
στημιακοί ιατροί με βαθμό Καθηγητή ή Αναπληρωτή Κα¬ 
θηγητή, που υπηρετούν ως διευθυντές σε εργαστήρια 
Απεικόνισης και Πυρηνικής Ιατρικής εγκαταστημένα στον 
εργαστηριακό τομέα των ανωτέρω νοσοκομειακών μονά¬ 
δων. 

5. Για την περίπτωση (ε): Όλοι οι ιατροί κλάδου ιατρών 
ΕΣΥ με βαθμό Διευθυντή που είναι Διευθυντές σε τμήμα¬ 
τα του Ψυχιατρικού τομέα των αποκεντρωμένων μονά¬ 
δων του Πε.ΣΥ και των διασυνδεόμενων λειτουργικά με 
αυτό νοσοκομείων, καθώς και οι Πανεπιστημιακοί ιατροί 
με βαθμό Καθηγητή ή Αναπληρωτή Καθηγητή, που υπη¬ 
ρετούν ως διευθυντές σε κλινικές ή εργαστήρια ή μονά¬ 
δες εγκαταστημένες στον Ψυχιατρικό τομέα των ανωτέ¬ 
ρω νοσοκομειακών μονάδων. 

6. Για την περίπτωση (στ): Όλοι οι ιατροί κλάδου ιατρών 
ΕΣΥ με βαθμό Διευθυντή που είναι Διευθυντές Παιδιατρι¬ 
κών τμημάτων, τμημάτων Νεογνών και Μονάδων Εντατι¬ 
κής Νοσηλείας Νεογνών και Παιδιών των αποκεντρωμέ¬ 
νων μονάδων του Πε.ΣΥ και των διασυνδεόμενων λει¬ 
τουργικά με αυτό νοσοκομείων, καθώς και οι 
Πανεπιστημιακοί ιατροί με βαθμό Καθηγητή ή Αναπληρω¬ 
τή Καθηγητή, που υπηρετούν ως διευθυντές σε κλινικές ή 
μονάδες όπως αυτές αναφέρονται ανωτέρω εγκαταστη- 
μένες στις ανωτέρω νοσοκομειακές μονάδες. 

7. Για την περίπτωση (η): Όλοι οι ιατροί κλάδου ιατρών 
ΕΣΥ με βαθμό Διευθυντή και ειδικότητα Γενικής Ιατρικής 
και σε περίπτωση έλλειψης με ειδικότητα Παθολογίας 
που υπηρετούν στα Κέντρα Υγείας του Πε.Σ.Υ. 

8. Για την περίπτωση (θ): Όλοι οι Οδοντίατροι κλάδου 
ιατρών ΕΣΥ με βαθμό διευθυντή που υπηρετούν στις απο¬ 
κεντρωμένες μονάδες (συμπεριλαμβανομένων και των 
Κ.Υ) του Πε.ΣΥ και των διασυνδεόμενων λειτουργικά με 
αυτό νοσοκομείων. 

9. Γιατην περίπτωση (ι): Όλοι οι Φαρμακοποιοί με βαθ¬ 
μό Διευθυντή που υπηρετούν στις αποκεντρωμένες μο¬ 
νάδες του Πε.ΣΥ και των διασυνδεόμενων λειτουργικά με 
αυτό νοσοκομείων. 

10. Για την περίπτωση (ια): Όλοι οι επιστήμονες της Ια¬ 
τρικής Υπηρεσίας, εκτός των ιατρών Οδοντιάτρων και 
Φαρμακοποιών, με βαθμό Διευθυντή που υπηρετούν στις 
αποκεντρωμένες μονάδες του Πε.ΣΥ και των διασυνδεό- 
μενων λειτουργικά με αυτό νοσοκομείων. 

Β: Δικαίωμα να εκλέγουν έχουν: 

Όλοι οι ιατροί με βαθμό Διευθυντή του κλάδου ιατρών 
Ε.Σ.Υ, καθώς και όλοι οι ιατροί μέλη ΔΕΠ με βαθμό Καθη¬ 
γητή ή Αναπληρωτή Καθηγητή, που υπηρετούν στα αντί¬ 
στοιχα τμήματα, κλινικές, εργαστήρια και μονάδες των 
περιπτώσεων α έως στ. 

Γ ιατην περίπτωση (η): Όλοι οι ιατροί του κλάδου ιατρών 
ΕΣΥ με βαθμό Διευθυντή όλων των ειδικοτήτων, εκτός 
των Οδοντιάτρων, που υπηρετούν στα Κέντρα Υγείας του 

Πε.Σ.Υ. 

Οι ιατροί που υπηρετούν στα Νοσοκομεία - ΚΥ της χώ¬ 
ρας και κατέχουν θέση με βαθμό Διευθυντή συμμετέχουν 
στις διαδικασίες ως ιατροί των νοσοκομείων. 

Δεν έχουν δικαίωμα να εκλέγουν και να εκλέγονται όσοι 
από τους υπαλλήλους των παραπάνω εδαφίων τελούν σε 
αυτοδίκαιη αργία. 

Οι αποσπασμένοι υπάλληλοι εκλέγουν και εκλέγονται 
στο Πε.Σ.Υ. που ανήκουν οργανικά. 


Το δικαίωμα να εκλέγουν έχουν μόνο όσοι είναι γραμ¬ 
μένοι στον πίνακα εκλογέων του οικείου Πε.Σ.Υ 

Η άσκηση του εκλογικού δικαιώματος είναι υποχρεωτι¬ 
κή 

Άρθρο 3 

Πίνακες εκλογέων - Αιτήσεις - Ενστάσεις 

1. Οι πίνακες εκλογέων συντάσσονται από την Κεντρική 
Υπηρεσία του Πε.Σ.Υ, με βάση τα στοιχεία τα οποία υπο¬ 
βάλλονται από τις αποκεντρωμένες Μονάδες του και τα 
διασυνδεόμενα λειτουργικά με αυτό Νοσοκομεία του 
ΕΣΥ. 

Γ ια κάθε μία από τις περιπτώσεις α μέχρι ια πλην της πε- 
ριπτώσεως ζ της παρ. 6 του άρθρου 2 του Ν. 2889/2001 
συντάσσονται ξεχωριστοί πίνακες. 

2. Οι πίνακες της προηγούμενης παραγράφου τοιχο- 
κολλούνται στο κατάστημα της Κεντρικής Υπηρεσίας του 
οικείου Πε.Σ.Υ. Αντίγραφο των πινάκων αποστέλλεται αυ¬ 
θημερόν από τον προϊστάμενο της αρμόδιας υπηρεσίας 
σε όλες τις υπηρεσιακές μονάδες όπου έχουν την οργα¬ 
νική τους θέση οι υπάλληλοι που έχουν συμπεριληφθεί 
στον πίνακα εκλογέων. Οι προϊστάμενοι των υπηρεσια¬ 
κών αυτών μονάδων τοιχοκολλούν τους πίνακες υποψη¬ 
φίων στο κατάστημα της υπηρεσίας τους, αμέσως μόλις 
τους παραλάβουν και αποστέλλουν με τηλεομοιοτυπία το 
πρακτικό τοιχοκόλλησης στο οικείο Πε.Σ.Υ. 

3. Κάθε εκλογέας μπορεί να ζητήσει, με αίτησή του, την 
εγγραφή του στον οικείο πίνακα, καθώς και τη διόρθωση 
κάθε στοιχείου της εγγραφής του, που εσφαλμένα τυχόν 
έχει καταχωρηθεί στον κατάλογο ή έχει μεταβληθεί μετά 
την κατάρτιση του καταλόγου. 

Μαζί με τις αιτήσεις της παραγράφου αυτής πρέπει να 
προσκομίζονται τα πιστοποιητικά ή τα έγγραφα των δη¬ 
μοσίων αρχών που δικαιολογούν τις ζητούμενες διορθώ¬ 
σεις, εφόσον δεν υπάρχουν στο προσωπικό μητρώο του 
υπαλλήλου. Οι αιτήσεις υποβάλλονται απευθείας ή απο- 
στέλλονται τηλεγραφικά, στην Κεντρική Υπηρεσία του οι¬ 
κείου Πε.Σ.Υ. μέσα σε αποκλειστική προθεσμία δέκα (10) 
ημερών από την ανακοίνωση των πινάκων. 

4. Μέσα στην προθεσμία της προηγούμενης παραγρά¬ 
φου και με τον ίδιο τρόπο, καθένας που έχει το δικαίωμα 
να εκλέγει μπορεί να υποβάλει στην Κεντρική Υπηρεσία 
του Πε.Σ.Υ, ένσταση για τη διαγραφή κάποιου από τους 
πίνακες εκλογέων για λόγους που αναφέρονται στην ιδιό¬ 
τητά του ως εκλογέα. Η ένσταση περιέχει το ονοματεπώ¬ 
νυμο και τη διεύθυνση αυτού που την υποβάλλει, το ονο¬ 
ματεπώνυμο εκείνου εναντίον του οποίου στρέφεται, το 
συγκεκριμένο πίνακα εκλογέων και τους ειδικούς και συ¬ 
γκεκριμένους λόγους που επικαλείται για τη διαγραφή. 

5. Η Κεντρική Υπηρεσία του Πε.Σ.Υ. εξετάζει τις αιτή¬ 
σεις και ενστάσεις εντός δέκα (10) ημερών από τη λήξη 
της προθεσμίας υποβολής τους, επιφέρει τις σχετικές με¬ 
ταβολές και ανακοινώνει τους οριστικούς πίνακες. 

Άρθρο 4 

Υποβολή υποψηφιοτήτων 

1. Κάθε εκλογέας που έχει το δικαίωμα να εκλέγεται 
σύμφωνα με το άρθρο 2 της παρούσης έχει δικαίωμα να 
συμμετέχει ως υποψήφιος στις εκλογές. Δεν μπορεί να εί¬ 
ναι υποψήφιοι όσοι έχουν οριστεί ως μέλη για την περ. ζ 
της παρ. 6 του άρθρου 2 του Ν. 2889/01. 

Όσοι επιθυμούν να είναι υποψήφιοι υποβάλλουν γρα¬ 
πτή αίτηση που παραδίδεται ή αποστέλλεται και περιέρ- 

χεται με συστημένη επιστολή στην Κεντρική Υπηρεσία 
του οικείου Πε.Σ.Υ. εντός αποκλειστικής προθεσμίας εί¬ 
κοσι (20) ημερών από την ανακοίνωση των οριστικών πι- 
νάκωντων εκλογέων. Στην αίτηση αναγράφεταιτο όνομα, 
επώνυμο, πατρώνυμο, η υπαλληλική ιδιότητα και η ακρι¬ 
βής ταχυδρομική διεύθυνση του υποψηφίου και του ανα¬ 
πληρωτή του. 

Για κάθε υποψήφιο υποβάλλεται και υποψηφιότητα για 
αναπληρωτή. 

Ψηφοδέλτια τα οποία δεν έχουν υποψηφιότητα ανα¬ 
πληρωτή δεν γίνονται δεκτά. 

Άρθρο 5 

Ανακήρυξη υποψηφίων 

1. Η Κεντρική Υπηρεσία του οικείου Πε.Σ.Υ. συντάσσει 
αλφαβητικούς πίνακες υποψηφίων αιρετών μελών στο 
Επιστημονικό Συμβούλιο αυτού, στους οποίους περιλαμ¬ 
βάνονται όσοι υπέβαλαν υποψηφιότητα, σύμφωνα με τα 
οριζόμενα στο άρθρο 4 της παρούσας απόφασης, αφού 
ελεγχθούν η έγκαιρη και έγκυρη υποβολή κάθε υποψη¬ 
φιότητας και οι προϋποθέσεις εκλογιμότητας καθενός 
από τους υποψηφίους. Δίπλα στο ονοματεπώνυμο των 
υποψηφίων γίνεται μνεία του αναπληρωτή του. 

2. Οι πίνακες της προηγούμενης παραγράφου τοιχο- 
κολλούνται στο κατάστημα της Κεντρικής Υπηρεσίας του 
οικείου Πε.Σ.Υ. Αντίγραφο των πινάκων αποστέλλεται αυ¬ 
θημερόν από τον προϊστάμενο της αρμόδιας υπηρεσίας 
σε όλες τις υπηρεσιακές μονάδες όπου έχουν την οργα¬ 
νική τους θέση υπάλληλοι που έχουν συμπεριληφθεί στον 
πίνακα εκλογέων. Οι προϊστάμενοι των υπηρεσιακών αυ¬ 
τών μονάδων τοιχοκολλούν τους πίνακες υποψηφίων στο 
κατάστημα της υπηρεσίας τους, αμέσως μόλις τους πα¬ 
ραλάβουν και αποστέλλουν με τηλεομοιοτυπία το πρακτι¬ 
κό τοιχοκόλλησης στο οικείο Πε.Σ.Υ. 

3. Μέσα σε αποκλειστική προθεσμία πέντε (5) ημερών 
από την τελευταία τοιχοκόλληση των πινάκων υποψη¬ 
φίων, καθένας που είναι γραμμένος στον πίνακα εκλογέ¬ 
ων μπορεί να υποβάλει στην αρμόδια υπηρεσία ένσταση 
για διαγραφή κάποιου από τον πίνακα υποψηφίων, εφό¬ 
σον υπόκειται σε στέρηση του δικαιώματος του εκλέγε- 
σθαι σύμφωνα με το άρθρο 2. Η ένσταση παραδίδεται ή 
αποστέλλεται με τηλεομοιοτυπία ή συστημένη επιστολή 
που πρέπει να περιέλθει στο Πε.Σ.Υ. μέσα στην παραπά¬ 
νω προθεσμία. 

4. Η εξέταση των ενστάσεων γίνεται από την Εφορευτι¬ 
κή Επιτροπή μέσα σε τρεις εργάσιμες ημέρες από τότε 
που τις παρέλαβε. 

5. Ο οριστικός πίνακας των υποψηφίων καταρτίζεται 
από την Κεντρική Υπηρεσία του Πε.Σ.Υ, εφόσον δεν υπο¬ 
βληθούν ενστάσεις ή από την Εφορευτική Επιτροπή μετά 
την εξέταση των ενστάσεων. Η Εφορευτική Επιτροπή 
αποστέλλει τον οριστικό πίνακα στην Κεντρική Υπηρεσία 
του Πε.Σ.Υ, η οποία τον ανακοινώνει κατά τα οριζόμενα 
στην παρ. 2 του παρόντος άρθρου. 

Άρθρο 6 

Αντιπρόσωπος και πληρεξούσιος υποψηφίων 

1. Κάθε υποψήφιος έχει δικαίωμα να διορίσει από ένα 
αντιπρόσωπο με ένα αναπληρωτή του στο κατάστημα ψη¬ 
φοφορίας. Ο διορισμός γίνεται με γραπτή δήλωση του 
υποψήφιου στον αντιπρόσωπο που παραδίδεται στην 
εφορευτική επιτροπή. Για τον διορισμό γίνεται μνεία στο 
βιβλίο των πρακτικών της εκλογής. 


2. Οι αντιπρόσωποι και οι αναπληρωτές των αντιπρο¬ 
σώπων των υποψηφίων πρέπει να είναι υποχρεωτικά 
υπάλληλοι των υπηρεσιακών μονάδων των Πε.Σ.Υ. ή 
υπάλληλοι δημοσίων υπηρεσιών ή Ο.Τ.Α. ή άλλων 
Ν.Π.Δ.Δ και να μην αποτελούν μέλη των Εφορευτικών 
Επιτροπών. 

3. Οι υποψήφιοι ή οι αντιπρόσωποί τους ή όταν αυτοί 
λείπουν, οι αναπληρωτές τους, έχουν το δικαίωμα να πα- 
ρευρίσκονται στην αίθουσα ψηφοφορίας, να διατυπώ¬ 
νουν κάθε παρατήρηση ή ένσταση σχετικά με την τάξη 
της ψηφοφορίας για το συμφέρον των υποψηφίων, ναπα- 
ρευρίσκονται στη διαλογή των ψήφων και να ασκούν κά¬ 
θε άλλο δικαίωμα που επιτρέπεται από την απόφαση αυ¬ 
τή. Η απουσία υποψηφίων και των αντιπροσώπων ή των 
αναπληρωτώντους δεν εμποδίζει τις εκλογικές εργασίες. 

Άρθρο 7 

Χρόνος και τόπος ψηφοφορίας 

1. Η ψηφοφορία για όσους ψηφίζουν αυτοπροσώπως, 
διαρκεί μία (1) ημέρα μόνο, από την 8η πρωινή μέχρι και 
την 5η μεταμεσημβρινή ώρα. 

2. Ο χώρος διεξαγωγής της ψηφοφορίας καθορίζεται 
με απόφαση του Προέδρου του οικείου Πε.Σ.Υ. 

3. Η Κεντρική Υπηρεσία του Πε.Σ.Υ. με εγκύκλιό της, 
που αποστέλλεται και τοιχοκολλείται σε όλες τις αποκε¬ 
ντρωμένες μονάδες και τα διασυνδεόμενα λειτουργικά μ' 
αυτό νοσοκομεία του Ε.Σ.Υδέκα(ΙΟ) τουλάχιστον ημέρες 
πριν την ορισμένη ημέρα ψηφοφορίας, γνωστοποιεί τον 
τόπο και το κατάστημα ψηφοφορίας, και τα ονόματα των 
υποψηφίων, όπως αυτά αναφέρονται στον οριστικό πίνα¬ 
κα των υποψηφίων. 

4. Η Κεντρική Υπηρεσία του Πε.Σ.Υ, μεριμνά για την προ¬ 
ετοιμασία του καταστήματος ψηφοφορίας, τον εφοδια¬ 
σμό του με τα αναγκαία εκλογικά είδη, όπως κάλπες, έπι¬ 
πλα, ειδικό διαχώρισμα, εκλογικούς σάκους και γενικότε¬ 
ρα φροντίζει για την ορθή και απρόσκοπτη διεξαγωγή της 
ψηφοφορίας. Το κατάστημα ψηφοφορίας διευθετείται 
κατά τρόπο ώστε να εξασφαλίζεται η μυστικότητα της ψη¬ 
φοφορίας. 

5. Οι δαπάνες για την κατασκευή των καλπών και την 
προμήθεια του λοιπού εκλογικού υλικού βαρύνουν το οι¬ 
κείο Πε.Σ.Υ. 

Άρθρο 8 

Εφορευτικές Επιτροπές 

1. Η ψηφοφορία γίνεται ενώπιον Εφορευτικής Επιτρο¬ 
πής. 

2. Σε κάθε κατάστημα ψηφοφορίας ορίζεται τριμελής 
Εφορευτική Επιτροπή που αποτελείται από τρεις υπαλ¬ 
λήλους με ισάριθμους αναπληρωτές τους. Πρόεδρος της 
Εφορευτικής Επιτροπής ορίζεται ο υπάλληλος που έχει 
τον ανώτερο βαθμό και μεταξύ ισόβαθμων ο αρχαιότε¬ 
ρος. 

3. Τα τακτικά και αναπληρωματικά μέλη της Εφορευτι¬ 
κής Επιτροπής κληρώνονται από τους γραμμένους στον 
οριστικό πίνακα εκλογέων και υπηρετούν στο Δήμο που 
βρίσκεται η έδρα του Πε.Σ.Υ. Η κλήρωση γίνεται από τον 
Πρόεδρο του οικείου Πε.Σ.Υ. σε δημόσια συνεδρίαση του 
Δ.Σ αυτού, στην οποία επιτρέπεται να παρίστανται όλοι οι 
γραμμένοι στους πίνακες εκλογέων, καθώς και κάθε εν¬ 
διαφερόμενος. Η ώρα της δημόσιας κλήρωσης γνωστο¬ 
ποιείται πέντε (5) ημέρες ενωρίτερα με τοιχοκόλληση 
ανακοίνωσης στο κατάστημα της Κεντρικής Υπηρεσίας 

του οικείου Πε.Σ.Υ. Για τις ενέργειες της κλήρωσης συ- 
ντάσσεται σχετικό πρακτικό. 

4. Αν το προσωπικό δεν επαρκεί για τη συγκρότηση της 
Εφορευτικής Επιτροπής τα ελλείποντα μέλη ορίζονται 
από υπαλλήλους άλλων αποκεντρωμένων μονάδων του 
Πε.Σ.Υ. ή διασυνδεόμενων λειτουργικά με αυτό νοσοκο¬ 
μείων του ΕΣΥ, με απόφαση του Προέδρου του Πε.Σ.Υ. 

5. Κατά την κλήρωση εξάγεται τριπλάσιος αριθμός ανα¬ 
πληρωματικών μελών, τα οποία αναγράφονται σε πίνακα 
κατά τη σειρά κλήρωσής τους. 

Με τη φροντίδα του Προέδρου του οικείου Πε.Σ.Υ. ει¬ 
δοποιούνται για το διορισμό τους τα τακτικά και τα τρία 
πρώτα αναπληρωματικά μέλη, κατά τη σειρά κλήρωσής 
τους, πέντε (5) τουλάχιστον ημέρες πριν από την ημερο¬ 
μηνία διεξαγωγής της ψηφοφορίας. 

6. Η άσκηση των καθηκόντων των μελών των Εφορευτι¬ 
κών Επιτροπών είναι υποχρεωτική. Απαλλαγή από τα κα- 
θήκοντά τους είναι δυνατή μόνο λόγω σοβαρού κωλύμα¬ 
τος. Αν μέλη της Εφορευτικής Επιτροπής δεν προσέλ- 
θουν για να εκπληρώσουν τα καθήκοντά τους για τον 
παραπάνω λόγο, αναπληρώνονται από τα αναπληρωματι¬ 
κά μέλη. Αν η αναπλήρωση είναι αδύνατη, τα ελλείποντα 
μέλη αναπληρώνονται βάσει του πίνακα του πρώτου εδα¬ 
φίου της παρ. 5 του άρθρου αυτού κατά τη σειρά της κλή¬ 
ρωσής τους. Αδικαιολόγητη παράλειψη άσκησης των κα¬ 
θηκόντων μέλους της Εφορευτικής Επιτροπής συνεπά¬ 
γεται υποχρεωτικά άσκηση πειθαρχικής δίωξης σύμφωνα 
με τις διατάξεις του Υπαλληλικού Κώδικα. 

7. Η Εφορευτική Επιτροπή διευθύνει την εκλογή και τη¬ 
ρεί βιβλίο πρακτικών και πρωτόκολλο ψηφοφορίας. Ο 
Πρόεδρος της επιτροπής αναθέτει σε ένα από τα μέλη 
της καθήκονταγραμματέαγιατη σύνταξη των πρακτικών. 

8. Η Εφορευτική Επιτροπή αποφασίζει κατά πλειοψη- 
φία. 

9. Η Εφορευτική Επιτροπή χρησιμοποιεί τη σφραγίδα 
της Κεντρικής Υπηρεσίας του οικείου Πε.Σ.Υ. Μετά το τέ¬ 
λος της ψηφοφορίας ο Γραμματέας της Επιτροπής πα- 
ραδίδειτη σφραγίδα στην υπηρεσία. 

10. Μέλος της Εφορευτικής Επιτροπής εξουσιοδοτείται 
από τον πρόεδρό της για την παραλαβή των ειδικών φα¬ 
κέλων ψηφοφορίας με αλληλογραφία που προβλέπονται 
κατά τα οριζόμενα στο άρθρο 13 της απόφασης αυτής. 

Τα μέλη της Εφορευτικής Επιτροπής δεν μπορούν να εί¬ 
ναι υποψήφιοι για μέλη του Επιστημονικού Συμβουλίου. 

Άρθρο 9 

Ψηφοδέλτια - Φάκελοι 

1. Τα ψηφοδέλτια των υποψηφίων κατασκευάζονται 
από λευκό χαρτί, που χορηγεί το οικείο Πε.Σ.Υ. και είναι 
έντυπα. Η εκτύπωσή τους γίνεται με φροντίδα της Κε¬ 
ντρικής Υπηρεσίας του οικείου Πε.Σ.Υ. 

Καταρτίζεται ξεχωριστό ψηφοδέλτιο για κάθε υποψή¬ 
φιο μαζί με τον υποψήφιο αναπληρωτή του. 

2. Τα ψηφοδέλτια των υποψηφίων περιλαμβάνουν τον 
τίτλο του οικείου Πε.Σ.Υ. και το ονοματεπώνυμο του υπο¬ 
ψηφίου και του αναπληρωτή του. 

3. Τα ψηφοδέλτια εκτυπώνονται σε αριθμό τουλάχιστον 
διπλάσιο του αριθμού των εγγεγραμμένων στον πίνακα 
εκλογέων και προωθούνται στην εφορευτική επιτροπή με 
τη φροντίδα της Κεντρικής Υπηρεσίαςτου οικείου Πε.Σ.Υ. 

4. Οι φάκελοι μέσα στους οποίους κλείνονταιτα ψηφο¬ 
δέλτια, κατασκευάζονται ομοιόμορφα με τη φροντίδα της 
αρμόδιας Κεντρικής Υπηρεσίας του οικείου Πε.Σ.Υ. από 


αδιαφανές χαρτί λευκής απόχρωσης και φέρουν τον τίτ¬ 
λο του Πε.Σ.Υ. 

5. Η Κεντρική Υπηρεσία του οικείου Πε.Σ.Υ. φροντίζει να 
αποσταλεί έγκαιρα επαρκής αριθμός φακέλων στην Εφο¬ 
ρευτική Επιτροπή. Ανλείψουντέτοιοι φάκελοι, η εφορευ¬ 
τική επιτροπή, μετά από πιστοποίηση της έλλειψης, προ¬ 
μηθεύεται μόνη της ομοιόμορφους φακέλους. 

6. Στο φάκελο αναγράφεται μόνο ο τίτλος του οικείου 
Πε.Σ.Υ. 

7. Η Κεντρική Υπηρεσία του οικείου Πε.Σ.Υ. φροντίζει 
ώστε σε κάθε περίπτωση να έχουν φθάσει στην Εφορευ¬ 
τική Επιτροπή οι οριστικοί κατάλογοι εκλογέων, τα ψηφο¬ 
δέλτια και οι φάκελοι τουλάχιστον τρεις (3) ημέρες πριν 
από την ημέρα της ψηφοφορίας. 

Άρθρο 10 

Ακυρότητα Ψηφοδελτίων 

1. Λέξεις, υπογραμμίσεις, διαγραφές ή στίγματα ή άλλα 
σημεία ή σχήματα που σημειώνονται σε οποιαδήποτε 
πλευρά του ψηφοδελτίου επάγονται ακυρότητα, εφόσον 
αποτελούν διακριτικά γνωρίσματα που παραβιάζουν το 
απόρρητο της ψηφοφορίας. 

2. Στίγματα, λέξεις, σημεία ή σχήματα που σημειώνο¬ 
νται στο φάκελο, εφόσον κριθούν ως διακριτικά γνωρί¬ 
σματα που ολοφάνερα παραβιάζουν το απόρρητο της 
ψηφοφορίας, επάγονται την ακυρότητα του ψηφοδελτί¬ 
ου που είναι μέσα στο φάκελο. 

3. Το ψηφοδέλτιο είναι επίσης άκυρο και στις εξής περι¬ 
πτώσεις, που ορίζονται περιοριστικά, δηλαδή αν: 

α) χρησιμοποιηθεί για την εκλογή μέλους Επιστημονι¬ 
κού Συμβουλίου Πε.Σ.Υ. άλλου από εκείνο που αναγρά¬ 
φεται πάνω σ' αυτό. 

β) βρεθεί σε φάκελο που δεν είναι σύμφωνος με τους 
όρους της παρ. 4 του άρθρου 9 της απόφασης αυτής με 
την επιφύλαξη της διάταξης του τελευταίου εδαφίου της 
παρ. 5 του ίδιου άρθρου, 
γ) δεν είναι έντυπο έστω και εν μέρει 
δ) εκτυπώθηκε σε χαρτί που διαφέρει ολοφάνερα στο 
χρώμα από αυτό που χορηγήθηκε από την υπηρεσία 
ε) βρεθεί σε φάκελο που δεν φέρει τη μονογραφή του 
προέδρου της εφορευτικής επιτροπής 
στ) βρεθούν στο φάκελο περισσότερα από ένα ψηφο¬ 
δέλτια διαφορετικών υποψηφίων, 
ζ) έχει σταυρό. 

Άρθρο 11 

Διαδικασία εκλογών 

1. Την ορισμένη ημέρα ψηφοφορίας και μία ώρα πριν 
από την έναρξή της, τα μέλη της εφορευτικής επιτροπής 
είναι υποχρεωμένα να βρίσκονται στο κατάστημα ψηφο¬ 
φορίας για να παραλάβουν το κατάστημα, την κάλπη, τα 
έπιπλα και τα υπόλοιπα εκλογικά είδη. 

2. Ακολούθως ανοίγεται η κάλπη και εξετάζεται από την 
επιτροπή και τους παρευρισκομένους υποψηφίους ή τους 
αντιπροσώπου τους ή αναπληρωτές τους αν είναι άδεια 
και κατόπιν κλείνεται και σφραγίζεται από την επιτροπή. 

3. Γ ια τις ενέργειες των παραγράφων 1 και 2 του άρ¬ 
θρου αυτού συντάσσεται πρακτικό που υπογράφεται από 
την επιτροπή και τους παρευρισκομένους υποψηφίους ή 
τους αντιπροσώπους τους ή τους αναπληρωτές τους. 

4. Η εφορευτική επιτροπή τοποθετεί τα ψηφοδέλτια σε 
χωριστές δεσμίδες με αλφαβητική σειρά των επωνύμων 
των υποψηφίων. 

5. Την καθορισμένη ώρα ο πρόεδρος της επιτροπής κη¬ 
ρύσσει την έναρξη της ψηφοφορίας και καλεί τους εκλο¬ 
γείς να ψηφίσουν. 

6. Οι εκλογείς προσέρχονται στο κατάστημα ψηφοφο¬ 
ρίας και παρουσιάζονται στην εφορευτική επιτροπή, η 
οποία ελέγχει την ταυτότητά τους και επαληθεύει την εγ¬ 
γραφή τους στον πίνακα εκλογέων. Αν δεν έχουν αστυνο¬ 
μική ταυτότητα, προσκομίζουν κάθε άλλο αποδεικτικό 
της ταυτότητας έγγραφο που έχει εκδοθεί από φορέατου 
δημοσίου τομέα και φέρει φωτογραφία του υπαλλήλου. 

Σε περίπτωση που δεν προσκομίζεται τέτοιο έγγραφο, 
ο εκλογέας γίνεται δεκτός για την άσκηση του εκλογικού 
δικαιώματος μόνο εάν είναι γνωστός σε δύο τουλάχιστον 
μέλη της εφορευτικής επιτροπής. 

7. Η εφορευτική επιτροπή δίνει σε κάθε εκλογέα ένα φά¬ 
κελο σφραγισμένο με την σφραγίδα της και μονογραφη¬ 
μένο από τον Πρόεδρό της καθώς και ένα ψηφοδέλτιο 
από κάθε υποψήφιο. 

8.0 εκλογέας αποσύρεται μόνος και υποχρεωτικά πίσω 
από το ειδικό διαχώρισμα (παραβάν). Τοποθετεί το ψη¬ 
φοδέλτιο της αρεσκείας του στο φάκελο που του έχει πα¬ 
ραδοθεί. Δεν απαιτείται σταυρός προτίμησης. Μετά επι¬ 
στρέφει στην εφορευτική επιτροπή, επιδεικνύει το φάκε¬ 
λο στον Πρόεδρό της και στους παριστάμενους, ώστε να 
είναι εμφανές ότι κρατά ένα μόνο φάκελο με τη σφραγίδα 
της επιτροπής και τη μονογραφή του προέδρου και στη 
συνέχεια το ρίχνει στην κάλπη. 

9. Το ονοματεπώνυμο των εκλογέων που ψηφίζουν κα¬ 
θώς και ο αριθμός που έχουν στον πίνακα εκλογέων ανα¬ 
γράφονται, κατά τη σειρά προσέλευσής τους, στο πρω¬ 
τόκολλο ψηφοφορίας που τηρεί η εφορευτική επιτροπή. 
Όταν τελειώσει η ψηφοφορία, κλείνεται το πρωτόκολλο 
ψηφοφορίας και υπογράφεται από τα μέλη της επιτροπής 
και τους παρευρισκόμενους υποψηφίους ή αντιπροσώ¬ 
πους ή αναπληρωτές τους. 

10. Η φροντίδα γιατηντήρησητης δημόσιαςτάξης στον 
τόπο της ψηφοφορίας και γύρω από αυτόν ανήκει στην 
εφορευτική επιτροπή με επιτηρητή τον πρόεδρό της. 
Απαγορεύεται σε όλη τη διάρκεια της ψηφοφορίας η πα¬ 
ραμονή στην αίθουσα ψηφοφορίας άλλου προσώπου 
εκτός από τα μέλη της εφορευτικής επιτροπής και τους 
υποψηφίους ή τους αντιπροσώπους τους ή τους αναπλη¬ 
ρωτές τους. 

11. Όταν περάσει η καθορισμένη ώρα για τη λήξη της 
ψηφοφορίας, κηρύσσεται η αποπεράτωσή της και κλεί- 
νονται οι πόρτες του καταστήματος ψηφοφορίας. Πά¬ 
ντως η εφορευτική επιτροπή μπορεί να παρατείνειτην ψη¬ 
φοφορία, εφόσον έχουν προσέλθει πριν από τη λήξη της 
εκλογείς που δεν μπόρεσαν να ψηφίσουν. Η ώρα της πε- 
ράτωσης της ψηφοφορίας καθώς και ο λόγος της τυχόν 
παράτασής της αναγράφεται στο βιβλίο πρακτικών. 

Άρθρο 12 

Ενστάσεις κατά τη διάρκεια της ψηφοφορίας 

1. Κάθε υποψήφιος ή αντιπρόσωπός του ή αναπληρω¬ 
τής του έχουντο δικαίωμα να υποβάλουν εγγράφως στην 
εφορευτική επιτροπή ενστάσεις για παραβάσεις διατάξε¬ 
ων της απόφασης αυτής κατά τη διάρκεια της ψηφοφο¬ 
ρίας μέσα ή έξω από το εκλογικό κατάστημα. Οι ενστά¬ 
σεις είναι γραπτές και καταχωρίζονται υποχρεωτικά στο 
βιβλίο των πρακτικών. 

2. Γιατις ενστάσεις αποφασίζει η εφορευτική επιτροπή 
αιτιολογημένα είτε αμέσως είτε όταν τελειώσει η ψηφο¬ 


φορία. Οι αποφάσεις της καταχωρούνται στο βιβλίο πρα¬ 
κτικών. 

Άρθρο 13 

Ψηφοφορία με αλληλογραφία 

1. Η ψηφοφορία με αλληλογραφία των υπαλλήλων που 
υπηρετούν εκτός του Δήμου που βρίσκεται η έδρα του 
Πε.Σ.Υ, γίνεται σύμφωνα με όσα ορίζονται στις επόμενες 
παραγράφους. 

2. Η Κεντρική Υπηρεσία του Πε.Σ.Υ. αποστέλλει στους 
προϊσταμένους των υπηρεσιακών μονάδων που βρίσκο¬ 
νται εκτός του Δήμου που έχει την έδρα του το Πε.Σ.Υ, εύ¬ 
λογο χρόνο πριν την ημέρα διεξαγωγής των εκλογών, 
επαρκή ψηφοδέλτια του άρθρου 9 της παρούσας απόφα¬ 
σης, φακέλους ψηφοφορίας σφραγισμένους με τη σφρα¬ 
γίδα της εφορευτικής επιτροπής σύμφωνα με το ίδιο άρ¬ 
θρο και ειδικούς φακέλους για την ταχυδρόμηση των φα¬ 
κέλων ψηφοφορίας. 

Οι ειδικοί αυτοί φάκελοι είναι κοινοί ταχυδρομικοί φά¬ 
κελοι με μέγεθος μεγαλύτερο από τους φακέλους ψηφο¬ 
φορίας. 

3. Ο προϊστάμενος της οικείας υπηρεσιακής μονάδας 
αμέσως μόλις παραλάβειτο υλικό της προηγούμενης πα¬ 
ραγράφου, παραδίδει σε κάθε εκλογέα από ένα ψηφο¬ 
δέλτιο κάθε υποψηφίου, ένα φάκελο ψηφοφορίας και ένα 
ειδικό φάκελο της παρ. 2 του άρθρου αυτού, βάσει αντι¬ 
γράφου του πίνακα εκλογέων που έχει καταρτίσει η αρ¬ 
μόδια υπηρεσία της παρ. 1 του άρθρου 3, κάνοντας ταυ¬ 
τόχρονα σχετική σημείωση δίπλα στο ονοματεπώνυμο 
του εκλογέα που παραλαμβάνει τα εκλογικά είδη. Οι 
εκλογείς βεβαιώνουν ενυπογράφως, στον ίδιο πίνακα, 
συγχρόνως με την παράδοση, την παραλαβή του εκλογι¬ 
κού αυτού υλικού. 

4. Κάθε εκλογέας, τοποθετεί το ψηφοδέλτιο της αρε¬ 
σκείας του στον εκλογικό φάκελο τον οποίο κλείνει και 
στη συνέχεια τον θέτει στον ειδικό φάκελο ψηφοφορίας 
στον οποίο και σημειώνει τα στοιχεία του ως αποστολέα. 
Έπειτα ταχυδρομεί τον ειδικό φάκελο επί αποδείξει στο 
εξουσιοδοτημένο για την παραλαβή των φακέλων αυτών 
μέλος της εφορευτικής επιτροπής σύμφωνα με την παρ. 
10 του άρθρου 8 της παρούσας απόφασης, το ταχύτερο 
δυνατό, ώστε να φθάσει στον παραλήπτη μέχριτην καθο¬ 
ρισμένη ημέρα διεξαγωγής της ψηφοφορίας. Φάκελοι 
που θα φθάσουν στον παραλήπτη - μέλος της εφορευτι¬ 
κής επιτροπής - μετά τη λήξη της ψηφοφορίας, θεωρού¬ 
νται εκπρόθεσμοι και δεν λαμβάνονται υπόψη. 

5. Οι εμπρόθεσμοι ειδικοί φάκελοι φυλάσσονται μέχρι 
τη παράδοσή τους στην εφορευτική επιτροπή, με ευθύνη 
του εξουσιοδοτημένου για την παραλαβή τους μέλους 
της, σε ασφαλή χώρο που διαθέτει η αρμόδια υπηρεσία 
της παρ. 1 του άρθρου 3. 

6. Η εφορευτική επιτροπή μετά την αποπεράτωση της 
αυτοπρόσωπης ψηφοφορίας και προτού προβεί στη δια¬ 
λογή των ψήφων: 

α) ανοίγει τους ειδικούς φακέλους και επιβεβαιώνει το 
ονοματεπώνυμο του αποστολέα στο αντίγραφο του πίνα¬ 
κα που έχει καταρτισθεί από την αρμόδια υπηρεσία τη 
παρ. 1 του άρθρου 3 της απόφασης αυτής και το οποίο 
βρίσκεται στη διάθεσή της. Συγχρόνως καταχωρεί τα 
ονοματεπώνυμα των αποστολέων και στο πρωτόκολλο 
ψηφοφορίας σε ξεχωριστή στήλη, με τη μνεία «ψηφίσα- 
ντες με αλληλογραφία». Οι ειδικοί φάκελοι ψηφοφορίας 
μετά το άνοιγμα τους καταστρέφονται από τον πρόεδρο 
της εφορευτικής επιτροπής. 

β) Ελέγχει όλους τους σφραγισμένους φακέλους ψη¬ 
φοφορίας που περιέχονται στους ειδικούς φακέλους. 
Εφόσον διαπιστωθεί πάνω σε αυτούς διακριτικό σημείο 
που προσδιορίζει τον αποστολέα τους, οι φάκελοι αυτοί 
θεωρούνται άκυροι και καταστρέφονται χωρίς να ανοι- 
χθούν. Οι έγκυροι φάκελοι ψηφοφορίας μονογράφονται 
από τον πρόεδρο της εφορευτικής επιτροπής και ρίχνο¬ 
νται στην κάλπη στην οποία ήδη βρίσκονται οι φάκελοι με 
τα ψηφοδέλτια όσων ψήφισαν αυτοπροσώπως. Για τις 
παραπάνω ενέργειες γίνεται σχετική μνεία στο βιβλίο 
πρακτικών. 

γ) Η επιτροπή στη συνέχεια προβαίνει στη διαλογή και 
καταμέτρηση όλων πλέον των φακέλων και των ψηφο¬ 
δελτίων κατά τη διαδικασία του άρθρου 14 της παρούσας 
απόφασης. 

7. Ο προϊστάμενος της οικείας υπηρεσιακής μονάδας, 
υποχρεούται να αποστείλει στην εφορευτική επιτροπή το 
αντίγραφο του πίνακα εκλογέων βάσει του οποίου προέ- 
βη στη διανομή των ψηφοδελτίων και των φακέλων της 
παρ. 2 του άρθρου αυτού. Η επιτροπή, αφού παραλάβει 
τον πίνακα αυτό, προβαίνει σε αντιπαραβολή για τον 
εντοπισμό ενδεχομένων διπλοψηφιών. Αν διαπιστώσει δι- 
πλοψηφία, ενημερώνει με σχετικό σημείωμα την αρμόδια 
υπηρεσία κατά την παράδοση των στοιχείων σύμφωνα με 
το άρθρο 16, η οποία κινεί υποχρεωτικάτη διαδικασία πει¬ 
θαρχικής δίωξης του υπαλλήλου σύμφωνα με τις διατά¬ 
ξεις του Υπαλληλικού Κώδικα. 

Άρθρο 14 

Διαλογή ψηφοδελτίων 

1. Η διαλογή των ψηφοδελτίων γίνεται μετά την κήρυξη 
του τέλους της αυτοπρόσωπης ψηφοφορίας κατά τη δια¬ 
δικασία των επομένων παραγράφων. 

2. Η εφορευτική επιτροπή ανοίγει την κάλπη. Στο βιβλίο 
πρακτικών πιστοποιείται ότι οι σφραγίδες της κάλπης 
βρέθηκαν άθιχτες τη στιγμή του ανοίγματος αυτής. 

3. Στη συνέχεια αριθμούνται οι φάκελοι χωρίς ν' ανοι¬ 
χτούν. Το αποτέλεσμα της αρίθμησης γράφεται ολογρά¬ 
φως στο βιβλίο των πρακτικών. 

4. Αν από την αρίθμηση προκύψει διαφορά μεταξύ του 
αριθμού των φακέλων και του αριθμού των ψηφοφόρων 
που ψήφισαν επαναλαμβάνεται η αρίθμηση. Αν και πάλι 
προκύψει διαφορά, αφαιρούνται οι φάκελοι εκείνοι που 
δεν έχουντη μονογραφή του Προέδρου της Εφορευτικής 
Επιτροπής και ακολούθως εκείνοιπου δεν έχουντη σφρα¬ 
γίδα της εφορευτικής επιτροπής. Αν οι φάκελοι που δεν 
έχουν μονογραφή ή σφραγίδα δεν καλύπτουν τη διαφο¬ 
ρά, τότε όλοι οι σφραγισμένοι φάκελοι ρίχνονται και πάλι 
στην κάλπη και αφαιρούνται στην τύχη τόσοι όσοι απαι¬ 
τούνται για να καλυφθεί η διαφορά. Οι φάκελοι που αφαι- 
ρούνται κατ' αυτόν τον τρόπο, καταστρέφονται από τον 
πρόεδρο της εφορευτικής επιτροπής. Η εφορευτική επι¬ 
τροπή οφείλει σε κάθε περίπτωση να διατυπώσει στα 
πρακτικά τη γνώμη της για την αιτία της ύπαρξης πλεονα- 
ζόντων φακέλων. 

5. Μετά την αρίθμηση των φακέλων ο πρόεδρος της επι¬ 
τροπής αποσφραγίζει κάθε φάκελο ξεχωριστά και αφού 
εξακριβώσειτο έγκυρο του ψηφοδελτίου που περιέχει και 
το οποίο επιδεικνύει σε όποιον από τους παριστάμενους 
(μέλη της εφορευτικής επιτροπής, υποψηφίους ή αντι¬ 
προσώπους τους) το ζητήσει, διαβάζει μεγαλόφωνα το 
ονοματεπώνυμο του υποψηφίου που αναφέρεται στο ψη¬ 
φοδέλτιο. Κάθε έγκυρο ψηφοδέλτιο αριθμείται και μονο- 


γράφεται από τον πρόεδρο της εφορευτικής επιτροπής. 
Αφού προσδιοριστούν τα έγκυρα ψηφοδέλτια, γίνεται η 
καταμέτρηση των ψήφων που δόθηκαν υπέρ κάθε υπο¬ 
ψηφίου. 

6. Ενστάσεις που αφορούν τη διαδικασία της διαλογής 
των ψήφων ασκούνται ενώπιον της εφορευτικής επιτρο¬ 
πής και εκδικάζονται από αυτήν πριν από το πέρας της 
διαλογής. 

7. Μετάτοντερματισμότης διαλογής η Εφορευτική Επι¬ 
τροπή καταχωρίζει στο βιβλίο πρακτικών της εκλογής την 
ώρα του πέρατος της διαλογής, τον ολικό αριθμό των 
γραμμένων στον πίνακα εκλογέων, τον ολικό αριθμό των 
εκλογέωνπου ψήφισαν, τον ολικό αριθμό των άκυρων ψη¬ 
φοδελτίων, τον αριθμό των ψηφοδελτίων που προσβλή¬ 
θηκαν ως άκυρα αλλά κηρύχθηκαν έγκυρα, τον αριθμό 
των εγκύρων ψηφοδελτίων που έλαβε κάθε υποψήφιος 
καθώς και κάθε άλλο χρήσιμο στοιχείο. Το βιβλίο πρακτι¬ 
κών της εκλογής υπογράφεται από τα μέλη της Εφορευ¬ 
τικής Επιτροπής και τους παρόντες υποψηφίους ή τους 
αντιπροσώπους τους ή τους αναπληρωτές τους. 

Άρθρο 15 

Ανάδειξη - Ανακήρυξη εκπροσώπου 

Μετά τον τερματισμό της διαλογής των ψηφοδελτίων η 
Εφορευτική Επιτροπή προβαίνει στην ανάδειξη των εκ¬ 
προσώπων του Επιστημονικού Συμβουλίου σύμφωνα με 
τη διαδικασία των επομένων παραγράφων. 

Ως εκπρόσωπος εκλέγεται ο υποψήφιος που θα συγκε¬ 
ντρώσει το πενήντα τοις εκατό συν ένα (50% συν 1) των 
έγκυρων ψηφοδελτίων. 

Αν κατά την πρώτη ψηφοφορία δεν συγκεντρώσει κανέ¬ 
νας από τους υποψηφίους το 50% συν ένα (1) των ψήφων, 
η ψηφοφορία επαναλαμβάνεται μεταξύ των δύο (2) πρώ¬ 
των κατά σειρά σε αριθμό ψήφων. 

Σε περίπτωση ισοψηφίας μεταξύ τους στην επαναλη¬ 
πτική ψηφοφορία η εκλογή του εκπροσώπου γίνεται με 
κλήρωση, που διενεργεί η Εφορευτική Επιτροπή. 

Η ημερομηνία της επαναληπτικής ψηφοφορίας ορίζε¬ 
ται από την Εφορευτική Επιτροπή και δεν μπορεί να απέ¬ 
χει περισσότερο από δέκα πέντε (15) ημέρες από την 
πρώτη ψηφοφορία. 

2. Το ψηφοδέλτιο που εκλέγει τον εκπρόσωπο τακτικό 
μέλος, εκλέγει καιτον αναπληρωτή του. Η ανακήρυξη του 
τακτικού και του αναπληρωματικού μέλους του Ε.Σ του 
Πε.Σ.Υ. για κάθε μέλος ξεχωριστά γίνεται δημόσια από 
την Εφορευτική Επιτροπή. 

3. Αν αιρετό μέλος χάσει την ιδιότητα με την οποία έχει 
εκλεγεί αντικαθίσταται με την αρχική διαδικασία. Η αντι¬ 
κατάσταση μέλους γίνεται για το υπόλοιπο της θητείας. 
Εάντο χρονικό διάστημα που απομένει για να συμπληρω¬ 
θεί η τριετής θητεία του Επιστημονικού Συμβουλίου είναι 
μέχρι έξι (6) μήνες ή και λιγότερο η αντικατάσταση για το 
υπόλοιπο της θητείας γίνεται από τον αναπληρωτή του. 

4. Αν στην κατάσταση κάποιας κατηγορίας δικαιουμέ- 
νων να εκλέγουν και να εκλέγονται είναι γραμμένος μόνο 
ένας δικαιούμενος ή υπάρχει μόνο ένας υποψήφιος, δεν 
διεξάγεται εκλογή και ο μοναδικός υποψήφιος αναδει- 
κνύεται ως μέλος του Επιστημονικού Συμβουλίου του 
Πε.Σ.Υ. με πράξη του Προέδρου του Πε.Σ.Υ. 

Άρθρο 16 

Γνωστοποίηση αποτελεσμάτων. Παράδοση στοιχείων 

1. Η Εφορευτική Επιτροπή, αμέσως μετά τον τερματι- 

σμό των ενεργειών του προηγούμενου άρθρου, γνωστο¬ 
ποιεί με έγγραφο του προέδρου της το αποτέλεσμα της 
ψηφοφορίας στην αρμόδια υπηρεσία του Πε.Σ.Υ. καιπα- 
ραδίδει σε εκπρόσωπο της υπηρεσίας αυτής για φύλαξη 
το πρωτόκολλο ψηφοφορίας, το βιβλίο πρακτικών και 
όσα άλλα εκλογικά έγγραφα υπάρχουν, καθώς και τα ψη¬ 
φοδέλτια τακτοποιημένα κατά τη σειρά που αριθμήθη- 
καν. Για την παράδοση υπογράφεται σχετικό πρωτόκολ¬ 
λο. 

2. Τα στοιχεία αυτά φυλάσσονται για ένα έτος από το 
διορισμό των αιρετών μελών στο Επιστημονικό Συμβού¬ 
λιο και ύστερα καταστρέφονται αφού συνταχθεί σχετικό 
πρακτικό. Σε περίπτωση εκκρεμοδικίας φυλάσσονται μέ¬ 
χρι την έκδοση οριστικής απόφασης και πάντως όχι πέρα 
από τη λήξη της θητείας των αιρετών μελών του Επιστη¬ 
μονικού συμβουλίου. 

Άρθρο 17 

Επανάληψη ψηφοφορίας 

Αν ακυρωθεί η εκλογή των μελών Ε.Σ των Πε.Σ.Υ. και 
διαταχθεί η επανάληψη της ψηφοφορίας, η ψηφοφορία 
επαναλαμβάνεται ολικώς ή μερικώς με βάση τους πίνακες 
εκλογέων που χρησιμοποιήθηκαν κατά την αρχική ψηφο¬ 
φορία. Πρόταση και ανακήρυξη νέων υποψηφίων δεν επι¬ 
τρέπεται. 

ΚΕΦΑΛΑΙΟ Β' 

Για την εκλογή ή τον ορισμό μέλους της περ. ζτηςπαρ. 
6 του άρθρου 2 του Ν. 2889/01 τηρείται η ακόλουθη δια¬ 
δικασία: 

Άρθρο 18 

1. Με έγγραφο του Προέδρου του οικείου Πε.Σ.Υ. προς 
το Ιατρικό Τμήμα του Πανεπιστημίου ζητείται ο ορισμός 
του μέλους και του αναπληρωτή του της περ. ζτηςπαρ. 6 
του άρθρου 2 του Ν. 2889/01. 

Το Ιατρικό Τμήμα ορίζει τον εκπρόσωπό του μετά από 
εκλογή που γίνεται από τη γενική συνέλευση του Τμήμα¬ 
τος. Το μέλος και ο αναπληρωτής του πρέπει να είναι Πα¬ 
νεπιστημιακοί ιατροί με βαθμό Καθηγητή ή Αναπληρωτή 
Καθηγητή και να υπηρετούν ως Διευθυντές σε Κλινικές ή 
Εργαστήρια ή Μονάδες εγκαταστημένες σε αποκεντρω¬ 
μένες μονάδες του Πε.Σ.Υ. ή σε διασυνδεόμενα λειτουρ¬ 
γικά μ' αυτό Νοσοκομεία του ΕΣΥ. 

2. Σε περίπτωση που στην Περιφέρεια του Πε.Σ.Υ. δεν 
υπάρχει εγκατεστημένο Πανεπιστημιακό Ιατρικό Τμήμα 
σε Νοσοκομείο του ΕΣΥ τότε το έγγραφο - αίτηση γίνεται 
προς τον Πανελλήνιο Ιατρικό Σύλλογο. 

Ο εκπρόσωπος καθώς και ο αναπληρωτής του στην πε¬ 
ρίπτωση αυτή πρέπει να είναι ιατροί του κλάδου ιατρών 


ΕΣΥ με βαθμό Διευθυντή και να υπηρετούν ως Διευθυντές 
Τμημάτων σε αποκεντρωμένη μονάδα του Πε.Σ.Υ. ή σε 
διασυνδεόμενο λειτουργικά μ'αυτό Νοσοκομείο του ΕΣΥ. 

Αν ο εκπρόσωπος της περ. ζ της παρ. 6 του άρθρου 2 
του Ν. 2889/2001 είναι ταυτόχρονα και εκλεγμένο μέλος 
του Επιστημονικού Συμβουλίου οφείλει να επιλέξειτη μία 
από τις δύο ιδιότητες. 

ΚΕΦΑΛΑΙΟ Γ 

Συγκρότηση του Επιστημονικού Συμβουλίου 

Άρθρο 19 

1. Μέσα σε δέκα πέντε (15) μέρες από την διεξαγωγή 
της εκλογής ο Πρόεδρος του Πε.Σ.Υ. συγκαλεί σε συνε¬ 
δρίαση τα εκλεγέντα τακτικά και αναπληρωματικά μέλη 
με θέμα τη συγκρότηση του Επιστημονικού Συμβουλίου 
σε σώμα. Τα τακτικά μέλη εκλέγουν με μυστική ψηφοφο¬ 
ρία τον Πρόεδρο μεταξύ των Διευθυντών ιατρών και τον 
Αντιπρόεδρο. 

2. Εάν κατά την πρώτη ψηφοφορία υπάρχει ισοψηφία 
επαναλαμβάνεται η ψηφοφορία. 

Εάν και κατά τη δεύτερη ψηφοφορία υπάρχει ισοψηφία 
τότε γίνεται κλήρωση από τον Πρόεδρο του Πε.Σ.Υ 

ΚΕΦΑΛΑΙΟ Δ' 

Μεταβατική Διάταξη 

Άρθρο 20 

1. Κατά την πρώτη εφαρμογή της απόφασης αυτής η 
προκήρυξη των εκλογών εκδίδεται από το οικείο Πε.Σ.Υ. 
μέσα στο Δεκέμβριο του έτους 2001. 

2. Εκλογικές διαδικασίες που έχουν περαιωθεί μέχρι τη 
δημοσίευση αυτής της απόφασης με την ανακήρυξη των 
εκπροσώπων κατά τις διατάξεις του άρθρου 15 της υπ' 
αριθ. Α.Π. ΔΙΚ ΠΡ/Φ80/8703/19.9.1988 υπουργικής από¬ 
φασης (ΦΕΚ Α'684) είναι έγκυρες και ισχυρές. 

3. Εκλογικές διαδικασίες εκκρεμείς κατά τη δημοσίευ¬ 
ση της απόφασης αυτής στην Εφημερίδα της Κυβερνή- 
σεως συνεχίζονται από το στάδιο που βρίσκονταιτην ημέ¬ 
ρα αυτή και ολοκληρώνονται σύμφωνα με τις διατάξεις 
της παρούσας απόφασης. 

Άρθρο 21 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 27 Νοεμβρίου 2001 

Ο ΥΠΟΥΡΓΟΣ 

ΑΛΕΞΑΝΔΡΟΣ ΠΑΠΑΔΟΠΟΥΛΟΣ 

ΗΛΕΚΤΡΟΝΙΚΗ ΔΙΕΥΘΥΝΣΗ: Ιιΐΐρ: νννννν. βΐ . 9 γ 
Θ-ΓΠ 3Μ: ννθβΓΠ35ΐΘΓ @ Θ1.0Γ 


ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ 


ΚΕΝΤΡΙΚΗ ΥΠΗΡΕΣΙΑ 


ΠΕΡΙΦΕΡΕΙΑΚΑ ΓΡΑΦΕΙΑ 


Σολωμού 51 


ΠΩΛΗΣΗΣ Φ.Ε.Κ. 


Πληροφορίες δημοσιευμάτων Α.Ε. - Ε.Π.Ε. 

5225 761 - 5230 841 

ΘΕΣΣΑΛΟΝΙΚΗ - Βασ. Όλγας 227 - Τ.Κ. 54100 

(031)423 956 

Πληροφορίες δημοσιευμάτων λοιπών Φ.Ε.Κ. 

5225 713 - 5249 547 

ΠΕΙΡΑΙΑΣ - Γούναρη και Εθν. Αντίστασης 




Τ.Κ. 185 31 

4135 228 

Πώληση Φ.Ε.Κ. 

5239 762 

ΠΑΤΡΑ - Κορίνθου 327 - Τ.Κ. 262 23 (061) 638 109 -110 

Φωτοαντίγραφα παλαιών Φ.Ε.Κ. 

5248 141 

ΙΩΑΝΝΙΝΑ - Διοικητήριο Τ.Κ. 450 44 

(0651) 87215 

Βιβλιοθήκη παλαιών Φ.Ε.Κ. 

5248 188 

ΚΟΜΟΤΗΝΗ - Δημοκρατίας 1 Τ.Κ. 691 00 

(0531) 22 858 

Οδηγίες για δημοσιεύματα Α.Ε. - Ε.Π.Ε. 

5248 785 

ΛΑΡΙΣΑ - Διοικητήριο Τ.Κ. 411 10 

(041) 597449 

Εγγραφή Συνδρομητών Φ.Ε.Κ. και 


ΚΕΡΚΥΡΑ -Σαμαρά 13Τ.Κ. 491 00 (0661) 89 127/89 120 

αποστολή Φ.Ε.Κ. 

5248 320 

ΗΡΑΚΛΕΙΟ - Πλ. Ελευθερίας 1, Τ.Κ. 711 10 

ΛΕΣΒΟΣ - Πλ. Κωνσταντινουπόλεως 

(081) 396 223 



Τ.Κ. 811 00 Μυτιλήνη (0251) 46 888/47 533 


ΤΙΜΗ ΠΩΛΗΣΗΣ ΦΥΛΛΩΝ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 

Σε έντυπη μορφή 




• Για τα ΦΕΚ από 1 μέχρι 24 σελίδες 300 δρχ. (0,88 βυτο) 



• Για τα ΦΕΚ από 24 σελίδες και πάνω η τιμή πώλησης κάθε φύλλου (δσέλιδου ή μέρους αυτού) προσαυξάνεται κατά 100 δρχ. 

ανά 8σέλιδο ή μέρος αυτού. 

Σε μορφή Οϋ: 




Τεύχος 


ΔΡΧ. 

Ευπο 

Α' 


60.000 

176,08 

Β' 


70.000 

205,43 

Δ' 


50.000 

146,74 

Α.Ε. - Ε.Π.Ε. (μηνιαίο) 


20.000 

58,69 

Α', Β', Δ' (τριμηνιαίο) 


30.000 

88,04 


Η τιμή των ΟΩδ παρελθόντων ετών προσαυξάνεται κατά 2.000 δρχ. (5,87 βυΐΌ) ανά έτος παλαιότητας. 
Η τιμή διάθεσης φωτοαντιγράφων ΦΕΚ 50 δρχ. (0,15 βυτο) ανά σελίδα 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Σε έντυπη μορφή 


Από το ΙπΙειτιβί 


Τεύχος 


Κ.Α. 


Ε. Προϋπολογισμού 
2531 


Κ.Α.Ε. εσόδου 
υπέρΤΑΠΕΤ 3512 


Κ.Α.Ε. Προϋπολογισμού Κ.Α.Ε. εσόδου 
2531 υπέρΤΑΠΕΤ 3512 



δρχ- 

ΘϋΓΟ 

δρχ- 

ΘϋΓΟ 

δρχ- 

ΘϋΓΟ 

δρχ- 

ΘϋΓΟ 

Α' (Νόμοι, Π.Δ., Συμβάσεις κ.τ.λ.) 

70.000 

205,43 

3.500 

10,27 

60.000 

176,08 

3.000 

8,80 

Β' (Υπουργικές αποφάσεις κ.τ.λ.) 

100.000 

293,47 

5.000 

14,67 

70.000 

205,43 

3.500 

10,27 

Γ' (Διορισμοί, απολύσεις κ.λπ. Δημ. Υπαλλήλων) 

20.000 

58,69 

1.000 

2,93 

ΔΩΡΕΑΝ 

- 

- 

Δ' (Απαλλοτριώσεις, πολεοδομία κ.τ.λ.) 

100.000 

293,47 

5.000 

14,67 

50.000 

146,74 

2.500 

7,34 

Αναπτυξιακών Πράξεων (Τ.Α.Π.Σ.) 

50.000 

146,74 

2.500 

7,34 

30.000 

88,04 

1.500 

4,40 

Ν.Π.Δ.Δ. (Διορισμοί κ.λπ. προσωπικού Ν.Π.Δ.Δ.) 

20.000 

58,69 

1.000 

2,93 

ΔΩΡΕΑΝ 

- 

- 

Παράρτημα (Προκηρύξεις θέσεωνΔΕΠ κ.τ.λ.) 

10.000 

29,35 

500 

1,47 

ΔΩΡΕΑΝ 

- 

- 

Δελτίο Βιομηχανικής Ιδιοκτησίας (Δ.Ε.Β.Ι.) 

20.000 

58,69 

1.000 

2,93 

10.000 

29,35 

500 

1,47 

Ανωτάτου Ειδικού Δικαστηρίου (Α.Ε.Δ.) 

ΔΩΡΕΑΝ 

- 

- 

ΔΩΡΕΑΝ 

- 

- 

Προκηρύξεων Α.Σ.Ε. Π. 

30.000 

88,04 

1.500 

4,40 

10.000 

29,35 

500 

1,47 

Ανωνύμων Εταιρειών & Ε.Π.Ε. 

700.000 

2.054,29 

35.000 

102,71 

200.000 

586,94 

10.000 

29,35 

Διακηρύξεων Δημοσίων Συμβάσεων (Δ.Δ.Σ.) 

70.000 

205,43 

3.500 

10,27 

30.000 

88,04 

1.500 

4,40 


Το κόστος για την ηλεκτρονική μορφή πρόσβασης σε προηγούμενα έτη προσαυξάνεται κατά 2.000 δρχ. (5,87 ουίΌ) ανά έτος παλαιότητας. 


I Οι συνδρομές του εσωτερικού προπληρώνονται στις ΔΟΥ που δίνουν αποδεικτικό είσπραξης (διπλότυπο) το οποίο με τη 
φροντίδα του ενδιαφερομένου πρέπει να στέλνεται στην Υπηρεσία του Εθνικού Τυπογραφείου. 

II Η πληρωμή του υπέρ ΤΑΠΕΤ ποσοστού που αντιστοιχεί σε συνδρομές, εισπράττεται και από τις ΔΟΥ. 

1 Οι συνδρομητές του εξωτερικού έχουν τη δυνατότητα λήψης των δημοσιευμάτων μέσω ίηΐΘίτίΘΐ, με την καταβολή των 
αντίστοιχων ποσών συνδρομής και ΤΑΠΕΤ. 

I Οι Νομαρχιακές Αυτοδιοικήσεις, οι Δήμοι, οι Κοινότητες ως και οι επιχειρήσεις αυτών πληρώνουν το μισό χρηματικό ποσό της 
συνδρομής και ολόκληρο το ποσό υπέρ του ΤΑΠΕΤ. 

II Η συνδρομή ισχύει για ένα χρόνο, που αρχίζει την 1η Ιανουάριου και λήγει την 31η Δεκεμβρίου του ίδιου χρόνου. 

Δεν εγγράφονται συνδρομητές για μικρότερο χρονικό διάστημα. 

* Η εγγραφή ή ανανέωση της συνδρομής πραγματοποιείται το αργότερο μέχρι τον Μάρτιο κάθε έτους. 

* Αντίγραφα διπλοτύπων, ταχυδρομικές επιταγές και χρηματικά γραμμάτια δεν γίνονται δεκτά. 


Οι υπηρεσίες εξυπηρέτησης των πολιτών λειτουργούν καθημερινά από 08.00' έως 13.00' 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


























